बागसा जिल्लानि मुसलपुर सानराइज गोजौ फरायसालिआव बागसा जिल्ला बर’ थुनलाइ आफाद आरो बागसा जिल्ला दुलाराय बर’ हारिमु आफादा जथायै बरायनाय जायो। बे हाबाफारिनि गेजेरजों खौरांगिरिनि सोंथिआव बर’नि जारिमिनारी थामथि गोरोबथा बिटिआरखौ दानो नायबिजिर फिननांगौनि गोनांथि गैया होननानै बागसा जिल्ला बर’ थुनलाइ आफादनि आफादगिरि शरत चन्द्र रामसियारीया बुङो। बिथाङा खेंफोरथि होनानै बुङोदि दासान्दै हादराव कर’ना जिउसानि थाखाय लकडाउन जानायनि जाहोनाव गोरोबथानि दफाफोरखौ मावफुंनो थाखाय कमिसनखौनो दाफुंनो हायाखै आरो नांगौ बादियै मावफुंनो हायाखै। राजखान्थियारि हाब्रु सारलायनायनि थाखायनो माखासे सुबुंफोरा बिटिआर गोरोबथायाव जेबो गैया होननायनि अनगा जेबो नङा होननानैबो बुङो। जायनि थाखाय बर’फोरा गावस्रा-गावस्रि जादों होननानै बागसा जिल्ला बर’ थुनलाइ आफादनि आफादगिरि शरत चन्द्र रामसियारिआ बुंथिदों। आरो बिटिआर गोरोबथानि मोनफ्रोमबो दफाफोरखौ सागानगिरिफोरा थाबैनो मावफुंनो नाजानांगौ होननाबो बिथाङा बुंथियो।